## La Generalitat proposa la creació d’una mesa tècnica per a consensuar la ubicació de la bassa de la dessaladora de Torrevieja

*** El Consell lamenta profundament que la Confederació Hidrogràfica del Segura (CHS) haja mantingut durant més d’un any un projecte inviable des del punt de vista ambiental
* El secretari autonòmic de Medi Ambient proposa situar la infraestructura en la forest Hurchillo, a on sí que és possible instal·lar una bassa d’eixes característiques
* La directora general d’Aigua destaca la necessitat de coordinar este projecte amb la reutilització de les depuradores d’Orihuela Costa i Torrevieja**

La Generalitat ha proposat la creació d’una mesa tècnica, formada per representants de la Confederació Hidrogràfica del Segura, així com de les conselleries de Medi Ambient, Infraestructures i Territori i la d’Agricultura, Aigua, Ramaderia i Pesca per a consensuar la ubicació de les futures instal·lacions d’emmagatzematge d’aigua annexes a la dessaladora de Torrevieja.

Així ho ha confirmat el secretari autonòmic de Medi Ambient, Raúl Mérida, després de la reunió mantinguda amb els regants afectats, “que són els que necessiten eixes basses, però partint d’una realitat, i és que des de fa anys la normativa protegix la serra Escalona”, ha matisat Mérida.

En este sentit, Raúl Mérida ha afirmat que la CHS sabia, des de 2023, que no podia situar una de les dos basses previstes en el projecte de la dessaladora de Torrevieja en sòl protegit, i ha remarcat que “no només és una irresponsabilitat, és una mentida continuada a regants i ciutadans”.

La Generalitat lamenta profundament que la Confederació Hidrogràfica del Segura (CHS) haja mantingut durant més d’un any un projecte inviable des del punt de vista ambiental, al pretendre situar part del projecte de la dessaladora de Torrevieja en terrenys protegits per la Xarxa Natura 2000, la qual cosa ha generat un bloqueig tècnic i legal que ara es pretén atribuir falsament a la Generalitat.

D’esta manera, com ha explicat el secretari autonòmic, “la solució ens portaria a una muntanya pública, la forest Hurchillo, a on sí que és possible instal·lar una bassa d’eixes característiques; a més, el tema de la cota i de la gravetat es complix i és similar a la plantejada per la Confederació Hidrogràfica del Segura”.

Per la seua banda, la directora general d’Aigua, Sabina Goretti Galindo, ha assegurat que, des de la Conselleria d’Agricultura, Aigua, Ramaderia i Pesca, “proposarem uns tècnics, juntament amb els de la Confederació, per a elaborar un document final que ha de ser ja definitivament una solució que siga efectiva i viable, d’acord amb totes les normatives que envolten el territori”. En este sentit, ha destacat “la necessitat de coordinar este projecte amb la reutilització de les depuradores d’Orihuela Costa i Torrevieja”.

Fecha: 11/06/2025